<classify> MATUMIZI ya pombe wakati wa ujauzito na baada ya kujifungua ni moja ya sababu iliyoelezwa Mkoa wa Iringa kuwa na asilimia 47 ya watoto wenye utapiamlo.Hiyo inahusisha ukosefu wa virutubisho mwilini na hatimaye kusababisha uzito kupungua, upungufu wa kinga na udumavu. Taarifa hiyo ilitolewa juzi na Ofisa Lishe wa Mkoa wa Iringa, Neema Mtekwa kwenye kikao kazi cha maandalizi ya mipango na bajeti za lishe kwa mwaka wa fedha 202021 kilichofanyika mjini Iringa.Mtekwa alisema utafiti wa lishe wa mwaka 2018 unaonesha asilimia 31 ya wajawazito na akina mama waliojifungua mkoani Iringa wanakunywa pombe hasa za kienyeji, vilabuni na majumbani hali inayosababisha matunzo na matumizi hafifu ya lishe bora kwao na kwa watoto walio ndani ya siku 1,000.Katika kundi hilo wapo pia watoto wanaoanza kunyweshwa pombe ndani ya siku hizo 1,000 na pombe wanayonyweshwa kwa asilimia kubwa ni ya kienyeji inayotengenezwa kwa mahindi yaliyooza baada ya wazazi hao kuuza mahindi yote bora, alisema.Utapiamlo ndiyo chanzo kikuu cha watoto kupata udumavu ambao huathiri ukuaji wa mwili na akili, hivyo kumfanya mtoto kuwa mjinga, asiyefundishika na kupata matokeo mabaya darasani na mwisho wake hataweza kushiriki kwenye shughuli yoyote ya maendeleo na kusababisha umasikini.Utapiamlo huambukiza kizazi na kizazi, kwani wajawazito waliodumaa nao huzaa watoto wenye uzito mdogo. Kwa mujibu wa wataalamu, watoto hao hawana kinga za kutosha kupambana na maradhi, alisema na kusisitiza umuhimu wa mkoa kuwekeza kwenye lishe ili kuondokana na matatizo hayo.Mmoja wa wajumbe wa kamati ya lishe ya mkoa huo, Lediana Mngongo alisema pamoja na kwamba Mkoa wa Iringa ni moja kati ya mikoa inayoongoza kwa uzalishaji wa mazao mbalimbali ya chakula, mbogamboga na matunda nchini, matumizi yake ni changamoto kubwa inayohitaji elimu zaidi.Tatizo la utapiamlo ni kubwa, nguvu ile ile tuliyoweka kwenye mapambano ya Ukimwi, tunatakiwa tuiweke huku. Watu wameanza kubadili mila na tamaduni zao, hatufanyi mazoezi, na vyakula tunavyo lakini hatuvitumii kwa kuzingatia kanuni za lishe bora, alisema.Naye Mkurugenzi wa Kitengo cha Ukaguzi na Ufuatiliaji wa Fedha kwenye Mikoa na Mamlaka za Serikali za Mitaa kutoka Ofisi ya Rais Tamisemi, Miriam Mbaga alisema mikakati ya uimarishaji lishe inazitaka kila halmashauri kutenga fedha ili kutekeleza afua zitakasaidia kukabiliana na changamoto za utapiamlo.Kila halmashauri inatakiwa kutenga na kutoa Sh 1,000 kila mwaka kwa kila mtoto mwenye umri chini ya miaka mitano na fedha hizo kwa kuzingatia mipango ya halmashauri zishughulikie afua mbalimbali za lishe.Kwa Mkoa wa Iringa alisema Halmashauri ya Manispaa ya Iringa na ya Mafinga Mji zimekuwa zikitoa fedha hizo kwa asilimia 100 tofauti na halmashauri nyingine, ikiwemo ya wilaya ya Mufindi ambayo katika mwaka wa fedha uliopita ilitoa Sh 65 kwa kila mtoto badala ya Sh 1,000 inayotakiwa kisera.  <topic>: KITAIFA 